Plaasbestuurder van moord aangekla ná werker sterfFrikkie van Huyssteen (Foto: Facebook) ’n Vrystaatse plaasbestuurder word nou van moord aangekla nadat die werker wat hy verlede jaar gedurende ’n argument op ‘n plaas buite Kestell geskiet het, dood is. Frikkie van Huyssteen (30) is aanvanklik van poging tot moord aangekla, maar word nou beskuldig van die 28-jarige Thokozani Joseph Mdlhuli se moord, nadat dié verlede maand dood is. Brig. Motantsi Makhele, woordvoerder van die polisie, sê Van Huyssteen en Mdlhuli het in September verlede jaar in ’n argument betrokke geraak terwyl hulle staalpype van ’n sleepwa op die plaas Middelpunt gelaai het. Dit word beweer dat Mdlhuli ’n ysterpyp geneem en Van Huyssteen aangerand het. Van Huyssteen het glo toe sy vuurwapen uitgehaal en Mdlhuli in die nek geskiet. Mdlhuli is ná die voorval na ’n hospitaal gehaas en later ontslaan. Hy kon egter nie loop nie. Van Huyssteen is verlede jaar ná die skietvoorval op aanklagte van poging tot moord in hegtenis geneem en op borgtog van R500 vrygelaat. Mdlhuli se toestand het egter intussen verswak en hy is in die hospitaal opgeneem waar hy op 28 Januarie dood is. Die klag teen Van Huyssteen is sedertdien tot moord gewysig. Van Huyssteen het Woensdag vlugtig in die plaaslike landdroshof verskyn waar hy oor die nuwe klag ingelig is. Die saak is tot 28 Mei uitgestel vir verdere ondersoek. Van Huyssteen is steeds uit op borgtog.